Brumbies kies rugbyliga-ster op vleuel | Netwerk24
29 Januarie 2020 16:08
Is Solomone Kata moontlik die volgende Lote Tuqiri, Wendell Sailor of Israel Folau?
Solomone Kata word vasgevat in ’n rugbyliga-wedstryd toe hy ’n paar jaar gelede vir die Warriors van Nieu-Seeland gespeel het. Foto: Getty Images
Dié vraag sal Vrydag dalk al gedeeltelik beantwoord word wanneer dié vleuel sy Superrugby-debuut vir die Brumbies teen die Reds maak.
Die 25-jarige Kata was ’n uitblinker in rugbyliga, waar hy in 2019 nog vir die Melbourne Storm gespeel het. Nou sal hy – nes Tuqiri, Sailor en Folau – ’n suksesvolle oorgang na die vyftienman-kode probeer maak.
Tuqiri, Sailor en Folau was almal sterre in rugbyliga voordat hulle oorgeskakel het na vyftienman-rugby en later vir die Wallabies op vleuel, senter of heelagter toetsrugby gespeel het.
Kata, is 1,77 m lank en weeg 104 kg, en het glo groot indruk gemaak verlede week in die Brumbies se laaste oefenwedstryd teen die Melbourne Rebels. Sy vertoning in Canberra sal met groot belangstelling dopgehou word. Hy is sterk, vinnig en beskik oor ’n goeie aftrap.
Hy het al vir Tonga en Nieu-Seeland in rugbyliga-toetse gespeel.
Die Brumbies se span is: Tom Banks, Solomone Kata, Tevita Kuridrani, Irae Simone, Tom Wright, Noah Lolesio, Joe Powell, Pete Samu, Tom Cusack, Rob Valetini, Murray Douglas, Darcy Swain, Allan Alaalatoa (k), Folau Fainga’a, Scott Sio. PLAASVERVANGERS: Connal McInerney, Harry Lloyd, James Slipper, Caderyn Neville, Will Miller, Ryan Lonergan, Bayley Kuenzle, Andy Muirhead. – Sportredaksie, TeamTalk
Vrydag se wedstryd begin om 10:15 (SA tyd).
Meer oor: Brumbies | Superrugby